Skubi-Du! Kompanio Mistero

***Skubi-Du! Kompanio Mistero*** (angle *Scooby-Doo! Mystery Incorporated*) estas usona animacia televidserio apartenanta al la franĉizo *Skubi-Du*, kreita de Hanna-Barbera en 1969. La serio estas produktita de Warner Bros. Animation kaj premieris en Usono ĉe televidkanalo Cartoon Network la 5-an de aprilo 2010. La serio finiĝis la 5-an de aprilo 2013, post du sezonoj kaj kvindek du epizodoj.

*Skubi-Du! Kompanio Mistero* revenas al la junaĝo de la bando, kiam ili ankoraŭ solvas misterojn en sia hejmurbo Kristalogolfeto (angle *Crystal Cove*). La serio sekvas la klasikan formulon pri «monstro de la semajno», sed kontraste al tio, estas du elementoj, kiuj neniam antaŭe estis prezentitaj en serio de la franĉizo: disvolviĝanta subintrigo, kiu progresas iom post iom; kaj temoj tipaj de adoleskanteco, kiuj estas traktataj tra la tuta serio, ekzemple rilatproblemoj (ĉu amikaj, amaj aŭ familiaj) aŭ ĵaluzo kaj nememsekureco.

La serio omaĝas la hororan ĝenron, uzante multajn aludojn al filmoj, serioj kaj literaturo en kaj parodiaj kaj seriozaj manieroj (*A Nightmare on Elm Street*, *Saw*, *Twin Peaks*, la verkoj de H. P. Lovecraft...). Krome, en la dua sezono, la centra rakonto evoluas kun peza enhavo de babilona mitologio, esplorante la anunakojn aŭ la babilonajn kaj modernajn pseŭdosciencajn konceptojn de Nibiruo.

Kiel okazis en antaŭaj serioj de la franĉizo, *Skubi-Du! Kompanio Mistero* restrukturas la ĉefpersonojn, farante ilin pli mense kompleksaj kaj revestante ilin per klasikaj vestoj. La serio ankaŭ signifas la debuton de Matthew Lillard kiel la nova anglalingva voĉo de Ŝagi, post kiam li ludis la saman rolon en du realvivaj filmoj en la 2000-aj jaroj. Casey Kasem, la originala voĉo de Ŝagi, donis sian voĉon al la patro de Ŝagi en kvin epizodoj; tio estus lia lasta voĉaktora rolo antaŭ ol li forpasis en 2014.

La esperantlingva versio de la serio lanĉiĝis sub la nomo *Skubi-Du! Kompanio Mistero* la 16-an de februaron 2024, fare de Esperaĵo.

## Roluloj 
### Skubi-Du (*Scooby-Doo*) 
Skubi-Du estas danhundo bruna kun nigraj makuletoj, kiu kapablas paroli. Li portas bluan kolzonon kun la inicialoj *SD*. Kvankam li timas ĉion supernaturan, li ĝuas solvi misterojn kun la bando. Kiel Shaggy, li estas gaja, naiva kaj havas grandan apetiton; Skubi-Manĝetoj (*Scooby-Snacks* angle) estas lia plej ŝatata manĝaĵo.

En la serio, lia karaktero fariĝis pli kompleksa: krom esti komika rolulo, li fariĝis pli ruza kaj eĉ serioza. Li estas fidela kaj sindonema, sed ankaŭ posedema rilate Ŝagi-on, tial li ne bone rigardas la rilaton de Ŝagi kaj Velma. En la dua sezono, li enamiĝas al Novo, ina spanielo.

### Norvil «Ŝagi» Roĝers (*Norville «Shaggy» Rogers*) 
Li estas 17-jaraĝa adoleskanto, la plej aĝa kaj plej alta en la teamo. Li konservas siajn tradiciajn helbrunan duonlongan hararon, nigrajn okulojn, verdan ĉemizon, brunan pantalonon kaj malgrandan kaprobarbon.

En *Kompanio Mistero*, la rilato inter li kaj lia hundo estas pli profunde esplorata, montrante Skubi-on kiel superprotektantan amikon, ĉar Ŝagi suferas pro la neglekto de siaj gepatroj. La serio klarigas, ke liaj neatentemaj decidoj devenas el liaj vivaj defioj kreskante. Kvankam li ofte sentas sin vundebla, li neniam rezignas en krizaj momentoj. Lia ekkrio ĉe surprizo aŭ ektimo estas «skorzonero!» («*zoinks!*» angle).*«Ekde kiam ni* *ekprilaboris la serion, ni volis, ke Velma kaj Ŝagi estu paro, kaj ke Ŝagi estu tia ulo, kiu neniam antaŭe havis veran koramikinon. Ĉi tio estas lia unua vera amrilato, kaj li ne faras problemojn al si, ĉar ĝis tiam lia plej bona amiko kaj kunulo dum la tuta vivo estis lia hundo. Do ni provis montri, kiel reagus tia ulo al ino, kiu ŝatas havi la regopovon.»*

Mitch Watson kaj Tony Cervone.

### Velma Dinkli (*Velma Dinkley*) 
Velma aĝas 15 aŭ 16 jarojn kaj estas filino de paro, kiu posedas muzeon pri supernaturaj kuriozaĵoj. Ŝi estas la plej juna kaj malalta el la grupo, sed ekstreme inteligenta, kun kapablo reteni grandan kvanton da informoj por solvi misterojn per scienca rezonado. En *Kompanio Mistero*, ŝia karaktero estas tre esplorata, montrante kaj ŝian zorgeman, ameman flankon kaj ŝian analizan kaj sarkasman naturon.

En la unuaj epizodoj de ĉi tiu versio, ŝi kaj Ŝagi tenas kaŝitan amrilaton, kaj tio igas ŝin senti sin nesekura. Aldone, ŝi sentas sin malbone, ĉar Ŝagi ne esprimas sian amon libere. Pro tio, ŝi estas tiu, kiu ĉiam prenas la iniciaton kaj flirtas kun li, dum Shaggy restas pli timema aŭ nevolema. Pro sia juneco kaj manko de sperto, ŝi ofte faras hastajn decidojn, precipe kiam ŝi volas pruvi sian intelektan superecon. Tony Cervone, unu el la kreintoj, konfirmis, ke ŝia malsukcesa amrilato kun Ŝagi estis intence elpensita, kiel parto de ŝia mem-malkovrado rilate (GLAT-an) seksemon. «Ĉielo!» («*jinkies!*» angle) estas ŝia karakteriza ekkrio.

### Dafne Blejk (*Daphne Blake*) 
Ŝi estas 16-jaraĝa, alta kaj svelta ruĝhara ino. Ŝi estas scivolema kaj afabla, foje nefidema kaj endanĝeriĝema. Male al pli fruaj versioj, kie ŝia personeco estis ŝanĝita por aldoni kapablojn rilatajn al memdefendo aŭ specialaj lertaĵoj, *Kompanio Mistero* revenigas ŝin al klasika formo, montrante ŝian intuicion kaj energion. Kvankam ŝi venas el riĉa familio, Dafne ne estas prezentata kiel hipokrita aŭ supraĵa rolulo. Ŝi fojfoje laboras vartante infanojn, ŝi havas talenton por kantado kaj freneziĝas pro ĉokolado. Tamen, kiam ŝi estas vundita, ŝi povas montri rankoron kaj malvarmecon. Ŝi turnas sin al mister-solvado por trovi sian propran vojon.

La kreintoj difinis Dafne-on per la vorto «koro», ĉar ŝi estas la emocia centro de la teamo.

## Notoj 
## Referencoj 

Kategorio:Usonaj animaciaj televidserioj